CELEX: 52016PC0709
Language: et
Date: 2016-11-09
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse Euroopa Parlamendi ja nõukogu määrust (EL) nr 1286/2014, mis käsitleb kombineeritud jae- ja kindlustuspõhiste investeerimistoodete põhiteabedokumente selle kohaldamiskuupäeva osas

EUROOPA KOMISJON
            Brüssel,9.11.2016
            COM(2016) 709 final
            2016/0355(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse Euroopa Parlamendi ja nõukogu määrust (EL) nr 1286/2014, mis käsitleb kombineeritud jae- ja kindlustuspõhiste investeerimistoodete põhiteabedokumente selle kohaldamiskuupäeva osas
            (EMPs kohaldatav tekst)
            
               
         
         
            
               SELETUSKIRI
            
            
            
               1.ETTEPANEKU TAUST
            
            
            
               Ettepaneku põhjused
            
            
               Määrus (EL) nr 1286/2014 võeti vastu 26. novembril 2014 eesmärgiga suurendada jaeinvestorite kaitset, investeerides kombineeritud jae- ja kindlustuspõhistesse investeerimistoodetesse (edaspidi „PRIIP“). Samuti on selle eesmärk taastada tarbijate usaldus finantsteenuste sektori vastu pärast finantskriisi. 
            
            
               Määruse (EL) nr 1286/2014 kohaselt peavad PRIIPide koostajad vastama ühtsetele teabe avaldamise nõuetele ja jaeinvestorid peavad saama pakutud PRIIPide kohta põhiteabedokumendi. Avalikustatud teave peaks võimaldama jaeinvestoritel paremini mõista konkreetse toote majanduslikku laadi ja riske ning võrrelda erinevaid pakkumisi. Lisaks sellele soodustab suurem selgus ja ühtlus finantsteenuste siseturgu, luues võrdsed tingimused erinevate toodete ja turustuskanalite vahel. 
            
            
               Määruses (EL) nr 1286/2014 on sätestatud põhiteabedokumendi vorm ja sisu. Selleks et täiendavalt ühtlustada erinevaid põhiteabedokumendi tunnuseid ja arvesse võtta PRIIPi liikide olulisi erinevusi, on Euroopa järelevalveasutuste ( Euroopa Kindlustus- ja Tööandjapensionide Järelevalve, Euroopa Pangandusjärelevalve ja Euroopa Väärtpaberiturujärelevalve) ülesandeks ette valmistada regulatiivsed tehnilised standardid, milles määratakse kindlaks põhiteabedokumendi esitusviis ja sisu, standardvorm, riski ja tootluse esitamise meetodid ning kulude arvutamise meetodid, samuti põhiteabedokumendis sisalduva teabe läbivaatamise tingimused ja sagedus ning jaeinvestoritele põhiteabedokumendi esitamise nõude täitmise tingimused.
            
            
               6. aprillil 2016 esitasid Euroopa järelevalveasutused ühtselt põhiteabedokumendi regulatiivsete tehniliste standardite eelnõu PRIIPide kohta komisjonile. 30. juunil 2016 kiitis komisjon heaks regulatiivsete tehniliste standardite eelnõu, võttes vastu põhiteabedokumenti käsitleva delegeeritud määruse
                  1
               .
            
            
               Kontrolliperioodi jooksul ei esitanud nõukogu komisjoni delegeeritud määruse kohta ühtegi vastuväidet. Seevastu lükkas Euroopa Parlament selle 14. septembril 2016 tagasi
                  2
               . Euroopa Parlament kutsus üles komisjoni läbi vaatama sätted, mis on seotud valikuvõimalusi pakkuvate PRIIPide, tootluse stsenaariumide ja arusaadavust puudutava hoiatusega. Lisaks sellele palusid Euroopa Parlament ja suurem osa liikmesriike komisjoni lükata edasi määruse (EL) nr 1286/2014 kohaldamise kuupäev, väites et tehniliste standardite puudumine takistaks kõnealuse määruse sujuvat rakendamist.
            
            
               Määrus (EL) nr 1286/2014 on alates 31. detsembrist 2016 otse kohaldatav ja see ei seosta põhiteabedokumendi koostamist delegeeritud õigusakti vastuvõtmisega. Kuigi PRIIPide koostajad saaksid kohaldada määruse sätteid ja pädevad asutused saaksid neid jõustada, ilma et delegeeritud määrus oleks vastu võetud, on siiski soovitav nii palju kui võimalik selgitada tehnilisi nõudeid, täpsustades konkreetsete normide sisu.
            
            
               Arvestades erakorralisi asjaolusid, mille tõttu on delegeeritud määruse vastuvõtmine viibinud, teeb komisjon ettepaneku lükata määruse (EL) nr 1286/2014 kohaldamise kuupäeva edasi 12 kuu võrra, et vähendada õiguskindlusetust ja anda PRIIPide koostajatele rohkem aega, et valmistuda uute normide kohaldamiseks. 
            
            
            
               Edasilükkamise pikkus
            
            
               Tähtaja edasilükkamine 12 kuu võrra peaks andma pädevatele asutustele ja PRIIPide koostajatele piisavalt aega, et nad suudaksid täita uusi norme. 
            
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
            
               Õiguslik alus
            
         
         
            
               Käesolev ettepanek põhineb Euroopa Liidu toimimise lepingu artiklil 114, nagu ka määrus (EL) nr 1286/2014, mida on kavas muuta käesoleva ettepanekuga.  
            
            
            
               Subsidiaarsus (ei kuulu liidu ainupädevusse) 
            
            
               Subsidiaarsuse põhimõtte kohaselt võib liit meetmeid võtta ainult juhul, kui liikmesriigid ei suuda kavandatud eesmärke üksi saavutada. Liidu sekkumine on vajalik selleks, et kõrvaldada takistused finantsteenuste ja -toodetele siseturul, võttes kasutusele ühtse lähenemisviisi seoses PRIIPide avalikustamisega. Seda arvestades võetakse muudetav õigusakt vastu täielikus kooskõlas subsidiaarsuse põhimõttega ja õigusakti mis tahes muutmiseks on vaja komisjoni ettepanekut.
            
            
            
               Proportsionaalsus
            
            
               See liidu meede on vajalik, et pädevad asutused ja PRIIPide koostajad kohaldaksid tõhusalt PRIIPide norme. Seega tagatakse käesoleva ettepanekuga, et määrusega (EL) nr 1286/2014 taotletavad eesmärgid saavutatakse kogu siseturul, tagades turu läbipaistvuse ja jaeinvestorite kaitse kõrgel tasemel.
            
            
            
               3.JÄRELHINDAMISTE TULEMUSED, KONSULTEERIMINE SIDUSRÜHMADEGA JA MÕJUHINNANGUD
            
            
            
               Kuna eelnevalt on juba koostatud määruse (EL) nr 1286/2014 mõjuhinnang, ei ole käesolevale ettepanekule lisatud eraldi mõjuhinnangut. Käesoleva ettepanekuga ei muudeta määruse sisu ega looda uusi kohustusi turuosalistele, kes kuuluvad selle reguleerimisalasse. See puudutab üksnes määruse (EL) nr 1286/2014 kohaldamise kuupäeva edasilükkamist 12 kuu võrra, mille eesmärgiks on tagada, et sektori õiguskindlus seda lubab ja et pädevad asutused saaksid end uute normide kohaldamiseks ette valmistada.
            
            
               
                   
               
            
            
               4.MÕJU EELARVELE
            
            
               Ettepanek ei mõjuta Euroopa Komisjoni eelarvet.
            
            
               2016/0355 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse Euroopa Parlamendi ja nõukogu määrust (EL) nr 1286/2014, mis käsitleb kombineeritud jae- ja kindlustuspõhiste investeerimistoodete põhiteabedokumente selle kohaldamiskuupäeva osas
            
            
               (EMPs kohaldatav tekst)
            
            
               EUROOPA PARLAMENT JA EUROOPA LIIDU NÕUKOGU,
            
         
         
            
               võttes arvesse Euroopa Liidu toimimise lepingut, eriti selle artiklit 114,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Keskpanga arvamust,
            
            
               võttes arvesse Euroopa Majandus- ja Sotsiaalkomitee arvamust,
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)Euroopa Parlamendi ja nõukogu määrusega (EL) nr 1286/2014
                  3
                on võetud kasutusele eri meetmed, mille eesmärk on suurendada investorite kaitset ja taastada tarbijate usaldus finantsteenuste sektori vastu, suurendades läbipaistvust jaeinvesteeringute turul. Selle kohaselt peavad PRIIPide koostajad koostama põhiteabedokumendi.
            
            
               (2)Määrusega (EL) nr 1286/2014 on antud Euroopa järelevalveasutustele õigus koostada regulatiivsed tehnilised standardid, milles täpsustatakse põhiteabedokumendi aspekte.
            
            
               (3)30. juunil 2016. aastal võttis komisjon vastu delegeeritud määruse
                  4
               , milles on kindlaks määratud põhiteabedokumendi esitusviis ja sisu, standardvorm, riski ja tootluse esitamise meetodid ning kulude arvutamise meetodid, samuti põhiteabedokumendis sisalduva teabe läbivaatamise tingimused ja sagedus ning jaeinvestoritele põhiteabedokumendi esitamise nõude täitmise tingimused.
            
            
               (4)Euroopa Parlament esitas vastuväite komisjoni poolt 30. juunil 2016 vastu võetud delegeeritud määrusele ning üheskoos suurema osa liikmesriikidega kutsus üles lükkama edasi määruse (EL) nr 1286/2014 kohaldamise kuupäeva. 
            
            
               (5)Kohaldamise edasilükkamine 12 kuu võrra annab asjaosalistele lisaaega uute nõuete järgimiseks. Võttes arvesse neid erakorralisi asjaolusid, on määruse (EL) nr 1286/2014 muutmine asjakohane ja põhjendatud. 
            
            
               (6)Arvestades väga lühikest aega, mis on jäänud määruse (EL) nr 1286/2014 sätete kohaldamiseni, peaks käesolev määrus jõustuma viivitamata. 
            
            
               (7)Järelikult on käesoleval juhul põhjendatud kohaldada protokolli (nr 1) (liikmesriikide parlamentide rolli kohta Euroopa Liidus) artiklis 4 sätestatud edasilükkamatute juhtude erandit,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 1286/2014 artikli 34 teine lõik asendatakse järgmisega:
            
            
               „Seda kohaldatakse alates 1. jaanuarist 2018.“
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
         
         
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
               
                  Martin Schulz
                        
               
            
         
         
            
                  
                     (1)
                  C(2016) 3999 (final)
               
               
                  
                     (2)
                  Euroopa Parlamendi 14. septembri 2016. aasta resolutsioon komisjoni 30. juuni 2016 aasta delegeeritud määruse kohta, millega täiendatakse Euroopa Parlamendi ja nõukogu määrust (EL) nr 1286/2014, mis käsitleb kombineeritud jae- ja kindlustuspõhiste investeerimistoodete (PRIIPid) põhiteabedokumente, kehtestades regulatiivsed tehnilised standardid seoses põhiteabedokumentide esitusviisi, sisu, läbivaatamise ja muutmisega ning selliste dokumentide esitamise nõude täitmise tingimustega (C(2016)03999 – 2016/2816(DEA)).
               
               
                  
                     (3)
                  Euroopa Parlamendi ja nõukogu 26. novembri 2014. aasta määrus (EL) nr 1286/2014, mis käsitleb kombineeritud jae- ja kindlustuspõhiste investeerimistoodete põhiteabedokumente (ELT L 352, 9.12.2014, lk 1).
               
               
                  
                     (4)
                  C(2016) 3999 (final)